ทรีนีตี้รุกกองทุนส่วนบุคคล
เฮ!ปีก่อนสินทรัพย์โต 100%เจาะลูกค้าไม่มีเวลาดูแลพอร์ต
23 ก.ย. 2554

เฮ!ปีก่อนสินทรัพย์โต 100%เจาะลูกค้าไม่มีเวลาดูแลพอร์ต
“ทรีนีตี้” รุกธุรกิจบริหารจัดการกองทุนส่วนบุคคลต่อเนื่อง หลังปีก่อนโต 100% ติด 1 ใน 3 บล.บริหารเงินลูกค้าสูงสุด
นางแก้วกมล ตันติเฉลิม รองกรรมการผู้จัดการ ฝ่ายธนบดีธนกิจ บริษัทหลักทรัพย์ (บล.) ทรีนีตี้ เปิดเผยว่า ปีที่ผ่านมาบริษัทประสบความสำเร็จจากการขยายฐานลูกค้า โดยปัจจุบันบริหารเงินลงทุนรวมทั้งสิ้น 2,500 ล้านบาท แบ่งเป็น กองทุนส่วนบุคคล (Private Fund) ประมาณ 1,500 ล้านบาท ส่วนอีก 1,000 ล้านบาท เป็นการลงทุนผ่านกองทุนรวม ซึ่งบริษัทเป็นตัวแทนจำหน่าย
“ในส่วนของกองทุนส่วนบุคคลในปีที่ผ่านมา บริษัทสามารถบริหารพอร์ตให้ลูกค้าจนสินทรัพย์ภายใต้การบริหารจัดการกองทุนส่วนบุคคลเพิ่มกว่า 100% ส่งผลให้มูลค่าการบริหารเงินเพิ่มขึ้นเป็น 1,500 ล้านบาท ขึ้นแท่นติดอันดับ 1 ใน 3 ของ บล.ที่มีมูลค่าการบริหารเงินกองทุนส่วนบุคคลสูงสุด” นางแก้วกมล กล่าว
ด้านการบริหารกองทุนส่วนบุคคลนั้น บริษัทเน้นการขยายฐานลูกค้าไปยังลูกค้าเงินออม โดยเฉพาะในกลุ่มนักธุรกิจที่มีเงินออมขนาดใหญ่ แต่ไม่มีเวลาบริหารเงินของตัวเองและยังเป็นกลุ่มที่มีรายได้มั่นคง มีเงินหมุนเวียนที่ดีอย่างต่อเนื่องตลอดทั้งปี โดยใช้กลยุทธ์การบริหารกองทุนแบบ Wealthy Port ซึ่งจะสร้างผลตอบแทนที่สม่ำเสมอ ถึงแม้จะไม่ได้ให้ผลตอบแทนสูงที่สุด แต่รักษา ความสม่ำเสมอของผลตอบแทน
สำหรับทีมงานผู้จัดการกองทุน จะเน้นวิเคราะห์หลักทรัพย์เองเป็นส่วนใหญ่ โดยเข้าพบผู้บริหารของบริษัทจดทะเบียนด้วยตัวเอง ทำให้ได้ข้อมูลที่มีความลึก ซึ่งบทวิเคราะห์ทั่วไปอาจไม่ครอบคลุม นอกจากนี้ยังให้ความสำคัญเรื่องวินัยในการลงทุน มีหลักเกณฑ์ที่ชัดเจนของการเข้าซื้อและขาย ทำให้บริหารเงินลงทุนได้อย่างมีประสิทธิภาพ รองรับได้กับทุกสถานการณ์ อีกทั้งทีมงานการตลาดจะรายงานผลการดำเนินงานของกองทุนและนำเสนอข้อมูลให้กับลูกค้าอย่างสม่ำเสมอ 
ขณะที่การลงทุนผ่านกองทุนรวมที่บริษัทเป็นตัวแทนจำหน่ายนั้น บริษัทจะใช้กลยุทธ์ Basket of Funds คือ กระจายการลงทุนไปในหลายประเภทของสินทรัพย์เพื่อเพิ่มผลตอบแทน โดยบริษัทจะศึกษาวิเคราะห์แต่ละกองทุนตามประเภทของสินทรัพย์เพื่อช่วยลูกค้ากลั่นกรองเลือกกองทุนที่ให้ผลตอบแทนดี นอกจากนี้จะช่วยดูจังหวะในการสับเปลี่ยนกองทุนที่เหมาะสม เพื่อโอกาสในการเพิ่มพูนของผลตอบแทน